Škopová, Anežka, poslankyňa NR SR (2024-01-23):
Vážení páni poslanci, vážené panie poslankyne, dovoľte mi vystúpiť ku skrátenému legislatívnemu konaniu, ako, ak dobre rátali, jedenásta v poradí za dnešný deň. Ďakujem všetkým, ktorí doteraz vydržali. Za posledné dni sme tu mali možnosť počuť mnoho argumentov a faktov, ktoré jasne dokazujú, že skrátené legislatívne konanie je v tomto prípade neoprávnené. Či už je to podmienka porušovania ľudských práv, hrozba hospodárskych škôd, či ohrozenie bezpečnosti, naplnenie ani jednej z týchto podmienok nebola vládna koalícia schopná preukázať. A tak môžeme bez výčitiek poznamenať, že vláda Roberta Fica porušuje zákon a rokovací poriadok, len aby v zrýchlenom legislatívnom procese pretlačila tento zákon na ochranu zločincov. Áno, hovorím, zákon na ochranu zločincov, pretože to je to najle... to najlepšie vystihuje zmeny, ktoré navrhujete. Ide napríklad o znižovanie trestných sadzieb, zmeny v hraniciach výšky škôd a rozširovanie možností na udeľovanie podmienečného trestu. Nehovoriac o tom, že mnoho skutkov nebude po prijatí týchto zmien stíhaných, pretože už nebudú trestným činom. Po prečítaní zmien, ktoré týmto návrhom zákona zavádzate, môže človek nadobudnúť pocit, že zákon písali osoby obvinené z trestných činov. Ale to nie je len pocit, to je realita, smutná realita. Otázka však znie, prečo tak Robertovi Ficovi prekáža, prečo tak Robertovi Ficovi prekáža Úrad špeciálnej prokuratúry a prečo sa takým hrubým spôsobom snaží presadiť zmeny v Trestnom zákone a zbúrať tým právny štát. Vážená koalícia, právny štát nie je semafor, nebúrajte ho! Teraz vám chcem zacitovať jeden citát jedného z najvýznamnejších psychológov všetkých čias. Carl Jung raz povedal, že ak nemôžete pochopiť, prečo niekto niečo urobil, pozrite sa na dôsledky a odvodzujte motiváciu. Skúsme preto zhrnúť výsledky práce Úradu špeciálnej prokuratúry. Štyridsať z toho väčšina právoplatne odsúdených ľudí, ktorí sa ku korupcii priznali sami alebo ich za vinných uznal súd na základe nespochybniteľných dôkazov. Ďalej tu máme 130 podozrivých, trestne stíhaných alebo obžalovaných za korupčné tresty a zneužívanie moci. Dámy a páni, toto sú výsledky Úradu špeciálnej prokuratúry, ktorá je nezávislá a má rozviazané ruky. To je niečo, s čím sa predseda vlády a celá vládna koalícia nevie stotožniť. Pani prezidentka vo svojom prejave správne poukázala, že v demokracii je výkon moci limitovaný zákonom a ten musí dodržiavať aj predseda vlády. A to je niečo, čo vám nevyhovuje. Pretože v právnom štáte platia zákony pre každého rovnako, pretože v právnom štáte neexistujú vyvolení ľudia, ktorí si môžu robiť, čo chcú a stoja nad zákonom. Aké budú teda dôsledky prijatia týchto zmien? Zbúranie právneho štátu, ktorý garantuje už spomínanú rovnosť pred zákonom. Na konanie vlády sa však musíme pozrieť aj obšírnejšie. Či už si tu... či už sú to čistky v polícii, ktorými ste protizákonne postavili mimo službu policajných vyšetrovateľov, alebo výroky predsedu vlády Roberta Fica o tom, že musíme nájsť, citujem, „nejaký mechanizmus, ako sa konečne dostaneme k takým médiám ako sú Aktuality, Denník N, Smečko či Markíza, aby začali vysielať pravdu“. Alebo zmeny, ktoré už koalícia avizovala, ide napríklad o zmeny vo volebnom systéme či navyšovanie počtu sudcov Ústavného súdu, ktoré neznamená nič iné ako snahu o jeho ovládnutie. To všetko vytvára jasný obraz o tom, že sa vládna koalícia snaží urobiť zo Slovenska druhé Bielorusko či Rusko. To sú krajiny blízke srdciam, ich srdciam a mentalite mnohých predstaviteľov tejto vládnej koalície. Zrejme ste sa však prerátali, vážená koalícia. Dôkazom toho sú všetci tí, ktorí stoja na námestiach a protestujú a budú tam stáť aj naďalej, pretože rovnako vnímajú situáciu ohľadom rušenia Úradu špeciálnej prokuratúry. Ešte na záver. Niekde na sociálnych sieťach som zachytila, že ľudia už nehovoria „nejak bolo, nejak bude“, ale teraz hovoria „bude, ako nebolo“. Ďakujem. (Potlesk.)